पांच दिन में संत गिरफ्तार नहीं हुए तो खटीक समाज करेड़ा कूच करेगा
भीलवाड़ा | खटीकसमाज के वरिष्ठ नेता प्यारेलाल खोईवाल ने कहा कि करेड़ा मामले में दोषी संतों के साथ ही अन्य आरोपियों की पांच दिन में गिरफ्तारी नहीं हुई तथा जेसीबी जब्त नहीं की गई तो खटीक समाज करेड़ा कूच कर आंदोलन करेगा। करेड़ा में जो कुछ हुआ वह जघन्य अपराध है।
यह बात उन्होंने गुरुवार दोपहर शहर के एक होटल में पत्रकारों से बातचीत में कही। उन्होंने कहा कि जिन लोगों को अतिक्रमण के नाम पर जेसीबी चला कर बेदखल किया है उन्हें फिर उसी जगह जमीन उपलब्ध कराई जाए। ऐसा नहीं करने पर जिलेभर का खटीक समाज आंदोलन करेगा। पत्रकार वार्ता में समाज के ही सीताराम खोइवाल ने कहा कि विवादित जगह मेवाड़ दरबार में मंदिर के नाम से प्रताप खटीक को दी गई। वहां प्रताप के वारिसान खेती कर रहे थे। वर्ष 2014 में एक महंत ने अधिकार जताना शुरू किया। मामला कोर्ट में गया। हाई कोर्ट ने स्टे दिया। धीरे-धीरे षडयंत्र के तहत संत एकत्र किए। 25 फरवरी की रात करीब दो बजे जेसीबी से समाज के लोगों के आशियाने उजाड़ दिए। ऐसे लोगों के खिलाफ कार्रवाई की जाए। पत्रकार वार्ता के दौरान लादू खटीक, रणजीत खटीक, करेड़ा का मथुरा लाल नारायण बाबूलाल सहित बड़ी संख्या में समाजजन मौजूद थे।
hin_Deva hin_Deva hin_Deva